[{"text_idx": "#000002", "text": "Irakurri dizudan artikuluetako batean diozunez, denok dugu geure hizkuntza-historia. Nik beste hau erantsiko nuke: gure hizkuntza-historiak gure identitateak konfiguratu eta markatzen ditu. Zein da zure hizkuntza-historia?"}, {"text_idx": "#000003", "text": "Bengalieraz baino egiten ez zen etxe batean jaio nintzen eta, ondoren, eskolan eta institutuan, ingelesa ikasi nuen. 12 urterekin Hamabi klasiko gazteentzat liburua irakurri nuen, bengalieraz, eta han On Kixoteren istorioa ezagutu nuen. Istorio interesgarria iruditu zitzaidan. Kixoteren zoramen hori oso hurbilekoa gertatu zitzaidan, hainbeste ikasi ondoren gizon hura nola zoratu zen... eta horregatik hasi nintzen espainiera ikasten Kalkutan, karrera egin ondoren."}, {"text_idx": "#000004", "text": "Ingeles Filologia ikasitakoa naiz. Unibertsitatean Language Death liburua irakurri nuen. \u201cHeriotza\u201d hitzaren dramatismoak hunkitu egin ninduen, eta beste kontu batzuei buruz pentsarazi zidan, hala nola, hizkuntza-inperialismoaz. Nire hizkuntza-esperientzia ere hor da, gizarte eleaniztun batean bizi izan naiz eta badakit gizarte bat bera ere ez dela homogeneoa, eta beti dagoela hierarkia bat hizkuntzen artean. Hierarkia horren azterketak sortzen dit interesik handiena."}, {"text_idx": "#000005", "text": "2007an Ourensera joan nintzen Arte eta Diseinu zentro batera. Nire lana ikastaro bat egitea eta laguntzea zen."}, {"text_idx": "#000006", "text": "Galiziera ikasi zenuen han, eta hizkuntza-politikez arduratu zinen."}, {"text_idx": "#000007", "text": "25 urte nituen eta, berez, nire gaztelania hobetzera joan nintzen Ourensera. Errealitate elebidun horretan, Ourense hirian, zeharo harritu ninduen antzemateak inguruko herrixketatik zetozen neska-mutil askok nola zuten gaztelaniarako joera. Oso deigarria iruditu zitzaidan, heziketa galizieraz jasoak baitziren, baina galegoak gizarte-estigma handia du."}, {"text_idx": "#000009", "text": "Bada, nire hizkuntzarekin, bengalierarekin, ez da gertatzen; baina orain, Europako testuinguruetan antzeko egoerak aztertu ondoren, konturatzen naiz agian beste hizkuntza indiar batzuekin gertatzen dela, bai. Askotan, ikaskuntza izaten da egiazkotzat jotzen genituen gauza asko desikasteko prozesua izaten da."}, {"text_idx": "#000010", "text": "Galiziako hizkuntza politikak ikertzen aritu zara. Kontatu pixka bat egoera zein izan den frankismoaren ondoren."}, {"text_idx": "#000011", "text": "1983an lehen lege bat egin zen, \"intentsitate txikiko\" deitzen dugun hizkuntza politika egin nahi zuena. 2004ra arte, antzera mantendu zen. Orduan, gobernu aurrerakoi bat iritsi zenean, paperaren gainean idatzita zegoen, baina egiten ez zen politika eraginkortasunez ezartzen saiatu ziren, galizieraren egoera hobetzeko."}, {"text_idx": "#000014", "text": "Izan ere, prozesu oso politizatua izaten da. Hizkuntza politikak silent agenda (agenda ezkutua) du beti. Boterean parte hartu nahi duten taldeak beren kartak jokatzen ari dira etengabe. Eta komeni zaizkien moduko diskurtsoak erabiltzen dituzte. Esaterako, indiar gisa, harrigarria da niretzat ikustea nola Galiziako gobernu kontserbadoreak galizieraren \"inposaketaren\" ideiaz hitz egiten dien galiziarrei eurei! Eta interesgarriena: diskurtsoa erosi egin diote."}, {"text_idx": "#000015", "text": "Galizian, 2009an gobernu kontserbadorea heldu zen berriz ere boterera, eta eleniztasunaren dekretua jarri zen abian. Ingelesez ordu gehiago, hizkuntza gutxituan gutxiago egitearen truke. Estatu mailako eraso planifikatu bati buruz hitz egiten ausartuko nintzateke, hizkuntza gutxituetan eskolatze-orduak murriztea duena helburu."}, {"text_idx": "#000016", "text": "Bai, laburpen ona da. 2009ko eleaniztasunaren dekretua ezarri ondoren, oso portzentaje kezkagarriak atera dira. Galiziako Estatistika Institutuak 2014an argitaraturiko datuek diotenez, 2008-2013 bitartean galizieraren ezagutzaren eta erabileraren inguruko inoizko daturik apalenak metatu dira; inoiz ez da lehenago galizieraz hitz egiten ez duen hainbeste haur izan, %49. Are gehiago, ikasleen %30ak ez du galegoa behar bezala ezagutzen."}, {"text_idx": "#000017", "text": "Bestalde, globalizazio prozesuaren barruan ulertu behar da ingelesaren sarrera eta hau irakaskuntzan sartzeko interesa, neoliberalismo puru eta gogorrean. Gainera, ordu kopuru bat ingelesa bezain hizkuntza indartsuan sartzea erabakitzen baduzu, inork ez du ezetz esango, nahiz eta gurasoak bertako hizkuntza gutxituen alde egon. Baina nondik aterako ditugu orduak? Orduak direnak dira: %30 galizieraz, %30 ingelesez eta %30 gaztelaniaz. Galdera da, beharrezkoa al da orduen %30 gaztelaniaz izatea?"}, {"text_idx": "#000020", "text": "Ezin da erantzunik eman, ez baita ez zuri, ez beltz. Ideia batzuk izan ditzakegu: adibidez, gizartean hizkuntza-kontzientzia sortzeko beharrezkoa dela. Eman nuen hitzaldi batean, ikasle batzuek bazuten kontzientzia pixka bat eta esaten zidaten: frankismoarena da errua. Eta, hein batean, egia da, baina nik geure paperaz hitz egin nahi dut: denok dugu agentzia edo ekintzarako gaitasuna, eta garrantzitsua da geure buruari galdetzea: zer egiten ari gara egoera aldatzeko? Erruari buruz hitz egin daiteke, baina arduraren bat ere hartu behar da."}, {"text_idx": "#000022", "text": "Espainian, hizkuntza politikak hezkuntza-sisteman oinarritu izan dira beti. Uste zen, zuk hizkuntza hezkuntza-sisteman sartze bazenuen, jendeak hizkuntza hori hitz egingo zuela, eta ez; izan ere, hizkuntza politikak ez dira hezkuntza sistemaren eremura mugatzen. Zulo bat itxi nahi duzu baina beste bati erreparatu gabe. Nire ikerketa-lerro nagusia zulo txiki horien analisia da; ez egoera makroarena, mikroena baizik. Bottom-up (behetik gora) ikerketa da."}, {"text_idx": "#000027", "text": "Hizkuntza politika errazena hezkuntza sistematik datorrena da, Europan haur guztiak hezkuntza sistematik pasatzen direlako, eta gobernu-ideologia batzuk iraunarazteko errazagoa delako. Hizkuntza-ideia bat ezartzeko errazena da."}, {"text_idx": "#000030", "text": "Gaztelaniaz mintzo den ingurunean bizi diren familia batzuen etxeko politika ikertu duzu. Zehazki, honakoa idatzi duzu: \"Familia horiek seme-alabak prestatzen dituzte ez soilik gaztelaniak etxetik kanpo duen nagusitasunari aurre egiteko; horrez gain, emozioen indarra eta hizkuntza gaitasunak ere lantzen dituzte egoera eramangarri izan dadin beharrezko tresna gisa\". Gertatzen den arren inork hitz egiten ez duen gauza bati hitzak jarri dizkiozu: haurrei hizkuntza gutxitua hitz egiteak dakarzkien integrazio arazoak, testuinguruen arabera."}, {"text_idx": "#000031", "text": "Behin, ama bat negarrez hasi zitzaidan. Alabak esan omen zion jada heldua zela \u201310 urte zituen\u2013 eta nahi zuena egin zezakeela: \"Nire urtebetetze eguneko gonbidapenak gaztelaniaz egingo ditut\". Haurrek egoera gogorrak aurkitzen dituzte ikastetxean, familia galiziar hiztunetatik baldin badatoz. Ez zaio erraza egiten galiziar hiztun gisa integratzea."}, {"text_idx": "#000033", "text": "Badirudi hemen hizkuntza gutxituen auzia kultur auzi hutsa dela baina, izan, hizkuntzak zerikusi handia du giza eskubideekin."}, {"text_idx": "#000041", "text": "Bizialdia darama Gasteizko toponimia ikertzen. Bateko eta besteko toki izenak jasotzen, forma zuzena eskaintzen... Eta toponimiaz galdezka hasi, eta bizi-historia kontatu digu, Gasteiz eta Nuarbe (Azpeitia) loturik, Alizia ahizparen eta Anjel Otaegiren ama Mari\u0301aren... [+]"}, {"text_idx": "#000042", "text": "OHARRA: Aukera hau hautatuz gero hurrengo aldietan ez dizu galdetuko ze instantzia erabili nahi duzun."}]